62022CJ0427
BREITHIÚNAS NA CÚIRTE (an Séú Dlísheomra)
16 Samhain 2023 (
*1
)
(Tarchur chun réamhrialú – Beartas eacnamaíoch agus airgeadaíochta – Ceanglais stuamachta i gcomhair institiúidí creidmheasa – Rialachán (AE) Uimh. 575/2013 – Airteagal 4(1)(1) agus (42) – Sainmhínithe – Coincheapa ‘institiúidí creidmheasa’ agus ‘creidiúnú’ – Iasachtaí a dheonú gan údarú)
I gCás C‑427/22,
IARRAIDH ar réamhrialú faoi Airteagal 267 CFAE ón Varhoven kasatsionen sad (an Chúirt Uachtarach um Achomharc Deiridh, an Bhulgáir), trí bhreith an 21 Meitheamh 2022, a fuarthas ag an gCúirt an 28 Meitheamh 2022, sna himeachtaí coiriúla i gcoinne
BG,
páirtí leasmhar:
Varhovna kasatsionna prokuratura,
tugann AN CHÚIRT (an Séú Dlísheomra),
agus í comhdhéanta mar seo a leanas: T. Von Danwitz, Uachtarán Dlísheomra, P.G. Xuereb agus A. Kumin (Rapóirtéir), Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
an Coimisiún Eorpach, ag A. Nijenhuis, D. Triantafyllou agus I. Zaloguin, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú phointí 1 agus 42 d’Airteagal 4(1) de Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta, agus lena leasaítear Rialachán (AE) Uimh. 648/2012 (IO 2013 L 176 lch. 1).
2
Rinneadh an iarraidh in imeachtaí coiriúla arna dtabhairt i gcoinne BG, ar cinneadh é a bheith ciontach as iasachtaí a dheonú do bheirt daoine nádúrtha gan an t‑údarú is gá a bheith aige chun a leithéid a dhéanamh.
An dlí lena mbaineann
Dlí an Aontais Eorpaigh
Rialachán Uimh. 575/2013
3
Faoi aithris 5 de Rialachán Uimh. 575/2013:
‘Ba cheart go gcruthódh an Rialachán seo agus Treoir 2013/36/AE [ó Pharlaimint na hEorpa agus ón gComhairle an 26 Meitheamh 2013 maidir le rochtain ar ghníomhaíochtaí institiúidí creidmheasa agus maoirseacht stuamachta institiúidí creidmheasa agus gnólachtaí infheistíochta, lena leasaítear Treoir 2002/87/CE agus lena n‑aisghairtear Treoracha 2006/48/CE agus 2006/49/CE (IO 2013 L 176, lch. 338)], le chéile, an creat dlí lena rialófar rochtain ar an ngníomhaíocht, an creat maoirseachta agus na rialacha stuamachta d’institiúidí creidmheasa agus do ghnólachtaí infheistíochta (dá ngairtear “institiúidí” le chéile). Dá bhrí sin, ba cheart an Rialachán seo a léamh in éineacht leis an Treoir sin.’
4
Foráiltear mar seo a leanas sa chéad fhomhír d’Airteagal 1 den Rialachán sin, dar teideal ‘Raon feidhme’:
‘Leagtar síos leis an Rialachán seo rialacha aonfhoirmeacha maidir le ceanglais stuamachta ghinearálta a gcaithfidh institiúidí atá faoi mhaoirsiú Threoir 2013/36 a chomhlíonadh i ndáil leis na nithe seo a leanas:
(a)
ceanglais cistí dílse a bhaineann le gnéithe de priacal creidmheasa, priacal margaidh, priacal oibriúcháin, agus de priacal socraíochta atá go hiomlán inchainníochtaithe, aonfhoirmeach agus caighdeánaithe;
(b)
ceanglais a chuireann teorainneacha le risíochtaí móra;
(c)
tar éis don ghníomh tarmligthe dá dtagraítear in Airteagal 4[60]teacht i bhfeidhm, ceanglais leachtachta a bhaineann le gnéithe de priacal leachtachta atá go hiomlán inchainníochtaithe, aonfhoirmeach agus caighdeánaithe;
(d)
ceanglais tuairiscithe a bhaineann le pointí (a), (b) agus (c) agus le luamhánú;
(e)
ceanglais maidir le nochtadh poiblí.’
5
Foráiltear mar seo a leanas in Airteagal 4(1) den Treoir sin, dar teideal ‘Sainmhínithe’:
‘Chun críocha an Rialacháin seo, beidh feidhm ag na sainmhínithe seo a leanas:
(1)
ciallaíonn “institiúid chreidmheasa” gnóthas a bhfuil sé de ghnó aige taiscí nó cistí inaisíoctha eile a fháil ón bpobal agus creidmheasanna a dheonú dá chuntas féin;
[…]
(3)
ciallaíonn “institiúid” institiúid chreidmheasa nó gnólacht infheistíochta;
[…]
(26)
ciallaíonn “institiúid airgeadais” gnóthas seachas institiúid, arb é a phríomhghníomhaíocht sealúchas a fháil nó ceann amháin nó níos mó de na gníomhaíochtaí a liostaítear i bpointe 2 go pointe 12 agus i bpointe 15 d’Iarscríbhinn I a ghabhann le Treoir 2013/36/AE a shaothrú, [...]
[…]
(42)
ciallaíonn “údarú” ionstraim arna heisiúint i bhfoirm ar bith ag na húdaráis ar ar deonaíodh an ceart an gnó a dhéanamh;
[…]’
6
Sonraítear an méid seo a leanas i bpointe 1 d’Airteagal 4(1) de Rialachán Uimh. 575/2013, arna leasú le Rialachán (AE) 2019/2033 ó Pharlaimint na hEorpa agus ón gComhairle an 27 Samhain 2019 (IO 2019 L 314, lch. 1) (‘Rialachán Uimh. 575/2013 arna leasú’):
‘Chun críocha an Rialacháin seo, beidh feidhm ag na sainmhínithe seo a leanas:
(1)
ciallaíonn “institiúid creidmheasa” gnóthas arb é a ghnó aon cheann de na nithe seo a leanas:
(a)
taiscí nó cistí inaisíoctha eile a ghlacadh ón bpobal agus creidmheasanna a dheonú dá cuntas féin;
(b)
aon cheann de na gníomhaíochtaí dá dtagraítear in Iarscríbhinn I, Roinn A, pointí (3) agus (6), a ghabhann le Treoir 2014/65/AE ó Pharlaimint na hEorpa agus ón gComhairle [an 15 Bealtaine 2014 maidir le margaí in ionstraimí airgeadais agus lena leasaítear Treoir 2002/92/CE agus Treoir 2011/61/AE (IO 2014 L 173 lch. 349)] a dhéanamh, i gcás ina bhfuil feidhm ag ceann amháin de na nithe seo a leanas, ach nach déileálaí tráchtearraí agus lamháltas astaíochtaí, gnóthas comhinfheistíochta ná gnóthas árachais é an gnóthas:
(i)
is ionann agus EUR 30 billiún nó is mó ná sin luach iomlán shócmhainní comhdhlúite an ghnóthais;
(ii)
is lú luach iomlán shócmhainní an ghnóthais ná EUR 30 billiún, agus tá an gnóthas ina chuid de ghrúpa inarb ionann agus EUR 30 billiún nó inar mó ná EUR 30 billiún luach iomlán shócmhainní comhdhlúite na ngnóthas uile sa ghrúpa sin ar lú ná EUR 15 bhilliún na sócmhainní iomlána atá ag gach ceann acu ar bhonn aonair agus a dhéanann aon cheann de na gníomhaíochtaí dá dtagraítear i bpointí (3) agus (6) de Roinn A d’Iarscríbhinn I a ghabhann le Treoir 2014/65/AE; nó
(iii)
is lú luach iomlán shócmhainní an ghnóthais ná EUR 30 billiún, agus tá an gnóthas ina chuid de ghrúpa inarb ionann agus EUR 30 billiún nó inar mó ná EUR 30 billiún luach iomlán shócmhainní comhdhlúite na ngnóthas uile sa ghrúpa a dhéanann aon cheann de na gníomhaíochtaí dá dtagraítear i bpointí (3) agus (6) de Roinn A d’Iarscríbhinn I a ghabhann le Treoir 2014/65/AE, i gcás ina gcinnfidh an maoirseoir comhdhlúthaithe i gcomhairle leis an gcoláiste maoirseachta amhlaidh chun aghaidh a thabhairt ar an mbaol a d’fhéadfadh a bheith ann go bhféadfaí dul timpeall ar an riail agus chun aghaidh a thabhairt ar phriacail a d’fhéadfadh a bheith ann do chobhsaíocht airgeadais an Aontais [Eorpaigh];
chun críocha phointí (b)(ii) agus (b)(iii), i gcás ina bhfuil an gnóthas ina chuid de ghrúpa tríú tír, déanfar sócmhainní iomlána gach brainse den ghrúpa tríú tír arna údarú san Aontas [Eorpach] a áireamh i gcomhluach iomlán shócmhainní na ngnóthas uile sa ghrúpa’.
7
Faoi phointe 1 d’Airteagal 62 de Rialachán 2019/2033, cuireadh an téacs seo a leanas in áit theideal Rialachán Uimh. 575/2013:
‘Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus lena leasaítear Rialachán (AE) Uimh. 648/2012’.
Treoir 2013/36
8
Faoi aithrisí 2 agus 42 de Threoir 2013/36:
‘(2)
Ba cheart go mbeidh sa Treoir seo, inter alia, na forálacha lena rialaítear údarú an ghnó, fáil sealúchas cáilithe, feidhmiú na saoirse bunaíochta agus na saoirse chun seirbhísí a sholáthar, cumhachtaí údaráis mhaoirseachta Ballstát baile agus óstach chuige sin agus na forálacha lena rialaítear an caipiteal tosaigh agus an t‑athbhreithniú maoirseachta ar institiúidí creidmheasa agus gnólachtaí infheistíochta. Ba cheart [...] an Treoir seo a léamh i gcomhar le Rialachán [Uimh. 575/2013] agus ba cheart, in éineacht leis an Rialachán sin, go gcruthóidh sé an creat dlí lena rialaítear gníomhaíochtaí baincéireachta, an creat maoirseachta agus na rialacha stuamachta le haghaidh institiúidí creidmheasa agus gnólachtaí infheistíochta.
[…]
(42)
Ba cheart don Treoir seo bheith gan dochar d’aon fhorálacha i ndlí na mBallstát a bhaineann le pionóis choiriúla.’
[Aistriúchán neamhoifigiúil]
9
Seo a leanas foclaíocht Airteagal 1 den Treoir sin:
‘Leagtar síos leis an Treoir seo rialacha maidir le:
(a)
rochtain ar ghníomhaíocht institiúidí creidmheasa agus gnólachtaí infheistíochta (i dteannta a chéile, “institiúidí”);
[…]’
[Aistriúchán neamhoifigiúil]
10
Foráiltear mar seo a leanas in Airteagal 3(1) den Treoir sin, dar teideal ‘Sainmhínithe’:
‘Chun críocha na Treorach seo, beidh feidhm ag na sainmhínithe seo a leanas:
(1)
ciallaíonn “institiúid creidmheasa” institiúid creidmheasa mar a shainítear i bpointe (1) d’Airteagal 4(1) de [Rialachán Uimh. 575/2013];
[…]
(22)
ciallaíonn “institiúid airgeadais” institiúid airgeadais mar a shainítear i bpointe (26) d’Airteagal 4(1) de Rialachán [Uimh. 575/2013];
[…]
(38)
ciallaíonn “údarú” údarú mar a shainítear i bpointe (42) d’Airteagal 4(1) de Rialachán [Uimh. 575/2013];
[…]’
[Aistriúchán neamhoifigiúil]
11
I gCaibidil 1, dar teideal ‘Ceanglais ghinearálta le haghaidh rochtain ar ghníomhaíocht institiúidí creidmheasa’, de Theideal III de Threoir 2013/36, tá, inter alia, Airteagail 8 agus 9 den Treoir sin.
12
Foráiltear mar seo a leanas in Airteagal 8(1) den Treoir sin, dar teideal ‘Údarú’:
‘Ceanglóidh na Ballstáit ar institiúidí creidmheasa údarú a fháil sula dtosaíonn siad a ngníomhaíochtaí. […]’
[Aistriúchán neamhoifigiúil]
13
Dearbhaítear in Airteagal 9(1) den Treoir sin, dar teideal ‘Toirmeasc ar dhaoine nó gnóthais seachas institiúidí creidmheasa an ghníomhaíocht taiscí nó cistí inaisíoctha eile a ghlacadh ón bpobal a dhéanamh’:
‘Toirmeascfaidh na Ballstáit daoine nó gnóthais nach institiúidí creidmheasa iad ón ngníomhaíocht taiscí nó cistí inaisíoctha eile a ghlacadh ón bpobal a dhéanamh.’
[Aistriúchán neamhoifigiúil
14
Tá Teideal V, dar teideal ‘Forálacha maidir leis an tsaoirse bunaíochta agus an tsaoirse chun seirbhísí a sholáthar’ i dTreoir 2013/36, agus cuimsítear i gCaibidil 1 den Teideal sin, dar teideal ‘Prionsabail ghinearálta’, inter alia, Airteagal 34 den Treoir sin.
15
Foráiltear mar seo a leanas in Airteagal 34(1), dar teideal ‘Institiúidí airgeadais’:
‘Déanfaidh na Ballstáit foráil go bhféadfaí na gníomhaíochtaí a liostaítear in Iarscríbhinn I a dhéanamh laistigh dá gcríocha, i gcomhréir le hAirteagal 35, Airteagal 36(1), (2) agus (3), Airteagal 39(1) agus (2) agus Airteagail 40 go 46, trí bhrainse a bhunú nó trí sheirbhísí a sholáthar, ag aon institiúid airgeadais ó Bhallstát eile, bíodh sin fochuideachta institiúide creidmheasa nó fochuideachta faoi chomhúinéireacht dhá institiúid creidmheasa nó níos mó, a cheadaíonn a meabhrán agus a hairteagail chomhlachais na gníomhaíochtaí sin a dhéanamh agus a chomhlíonann gach ceann de na coinníollacha seo a leanas:
[…]’
[Aistriúchán neamhoifigiúil]
16
Sonraítear i bpointí 1 agus 2 d’Iarscríbhinn I a ghabhann le Treoir 2013/36, dar teideal ‘Liosta gníomhaíochtaí faoi réir aitheantas frithpháirteach’:
‘1.
Taiscí agus cistí inaisíoctha eile a ghlacadh.
2.
Iasachtú lena n‑áirítear, inter alia: creidmheas tomhaltóra, comhaontaithe creidmheasa a bhaineann le maoin réadach, fachtóireacht iontaofa nó neamhiontaofa, maoiniú idirbheart tráchtála (lena n‑áirítear forfáidiú).’
[Aistriúchán neamhoifigiúil]
Treoir 2014/65
17
Is é ‘Liostaí seirbhísí agus gníomhaíochtaí agus ionstraimí airgeadais’ teideal Iarscríbhinn I a ghabhann le Treoir 2014/65. Dearbhaítear i bpointí 3 agus 6 de Roinn A d’Iarscríbhinn I, dar teideal ‘Seirbhísí agus gníomhaíochtaí infheistíochtaí’:
‘3.
Déileáil ar chuntas féin;
[…]
6.
Ionstraimí airgeadais a fhrithghealladh agus/nó ionstraimí airgeadais a chur ar bhonn ceangaltas daingean’.
[Aistriúchán neamhoifigiúil]
Dlí na Bulgáire
An Cód Coiriúil
18
Foráiltear mar seo a leanas in Airteagal 252(1) den Nakazatelen kodeks (an Cód Coiriúil):
‘Gearrfar, ar aon duine a dhéanann, gan an t‑údarú is gá, ar bhonn tráchtála, idirbhearta baincéireachta, árachais nó airgeadais eile, a sholáthraíonn seirbhísí íocaíochta nó a eisíonn airgead leictreonach a bhfuil údarú den sórt sin ag teastáil ina leith, téarma príosúnachta idir trí agus cúig bliana agus coigistiú suas go dtí aon leath de shócmhainní an chiontóra.’
An Dlí maidir le hinstitiúidí creidmheasa
19
Sainítear le hAirteagal 2(1) den Zakon za kreditnite institutsii (an Dlí maidir le hinstitiúidí creidmheasa) (DV Uimh. 59 an 21 Iúil 2006), sa leagan is infheidhme i leith na díospóide sna príomhimeachtaí (‘an Dlí maidir le hinstitiúidí creidmheasa’), an coincheap ‘banc’ (institiúid creidmheasa) mar seo a leanas:
‘Duine dlítheanach a ghlacann taiscí nó cistí inaisíoctha eile ón bpobal agus a dheonaíonn creidmheasanna nó maoiniú eile ar a chuntas féin agus ar a phriacal féin.’
20
Sainíonn pointe 3 d’Airteagal 3(1) den Dlí sin an coincheap ‘institiúid airgeadais’ mar dhuine, seachas institiúid agus cuideachta sealbhaíochta thionsclaíoch, arb ionann a phríomhghníomhaíocht, inter alia, agus creidmheasanna a dheonú nach dtagann ó thaiscí nó cistí inaisíoctha eile arna nglacadh ón bpobal.
21
Foráiltear mar seo a leanas in Airteagal 3a(1) den Dlí sin:
‘D’fhonn na gníomhaíochtaí dá dtagraítear i bpointí 6, 7 agus 12 d’Airteagal 2(2) agus i bpointí 2 agus 3 d’Airteagal 3(1) a dhéanamh ar bhonn tráchtála, ní mór don duine bheith ar chlár phoiblí an [Balgarska narodna banka (Banc Náisiúnta na Bulgáire) (BNB)] má tá ceann amháin nó níos mó de na gníomhaíochtaí sin riachtanach don duine sin. Socraítear na critéir chun gníomhaíocht riachtanach a shainiú le Rialachán BNB.’
22
I gcomhréir le hAirteagal 13(1) den Dlí sin, éilítear údarú arna eisiúint ag BNB chun gníomhaíochtaí baincéireachta a dhéanamh.
23
Foráiltear sna forálacha breise den Dlí maidir le hinstitiúidí creidmheasa, i mír 4 de, go bhfuil an Dlí sin, inter alia, le forálacha Threoir 2013/36 a chur chun feidhme.
Na príomhimeachtaí agus na ceisteanna a tharchuirtear le haghaidh réamhrialú
24
Le linn na tréimhse ó Aibreán 2016 go dtí Meán Fómhair 2017, dheonaigh BG, náisiúnach de chuid na Bulgáire a raibh mar chomhairleoir bardasach le linn na tréimhse sin, dhá iasacht úsmhara airgid tirim do bheirt daoine nádúrtha.
25
Le breithiúnas an 1 Deireadh Fómhair 2020, cinneadh go raibh BG ciontach as idirbhearta baincéireachta a dhéanamh ar bhonn tráchtála gan an t‑údarú is gá a bheith aige chun a leithéid a dhéanamh faoin Dlí maidir le hinstitiúidí creidmheasa. Mar sin, ar bhonn Airteagal 252(1) den Chód Coiriúil go háirithe, gearradh pianbhreith phríosúnachta trí bliana air, a cuireadh ar fionraí le haghaidh ceithre bliana, agus coigistíodh roinnt dá shócmhainní.
26
Seasadh leis an mbreithiúnas sin ar achomharc le breithiúnas an 15 Aibreán 2021. Ansin thionscain BG achomharc ar phointe dlí i gcoinne an bhreithiúnais dheireanaigh sin os comhair an Varhoven kasatsionen sad (an Chúirt Uachtarach um Achomharc Deiridh, an Bhulgáir), arb ionann é agus an chúirt a rinne an tarchur sa chás seo.
27
Cuireann an chúirt sin in iúl, i gcomhréir le forálacha ábhartha an Nakazatelno-protsesualen kodeks (an Cód um Nós Imeachta Coiriúil), gur féidir léi, inter alia, cinneadh an cúisí a éigiontú má thacaíonn fíorais an cháis leis an gconclúid nach ndearna an cúisí an gníomh a chuirtear ina leith nó mura n‑eascraíonn cion coiriúil as an ngníomh sin, nó an breithiúnas arna thabhairt ar achomharc a athrú tríd an ngníomh sin a athrangú mar ghníomh coiriúil eile atá inphionóis le pianbhreith atá comhionann nó níos éadroime ná an phrianbhreith a cheanglaítear le haghaidh an chiona ar cinneadh é a bheith ciontach as.
28
D’fhonn cinneadh cé an féidir léi ceann amháin nó eile de na cumhachtaí sin a fheidhmiú, dearbhaíonn an chúirt sin nach mór di, ag an tús, raon feidhme na sainmhínithe arna leagann síos i bpointí 1 agus 42 d’Airteagal 4(1) de Rialachán Uimh. 575/2013 a shoiléiriú, arna léamh i gcomhar le hAirteagal 9(1) de Threoir 2013/36 agus pointí 1 agus 2 d’Iarscríbhinn I a ghabhann leis an Treoir sin. Dar leis an gcúirt a rinne an tarchur, tá léiriú na bhforálacha sin ábhartha chun brí iarmhír na ngnéithe éagsúla lena gcomhdhéantar an cion coiriúil dá dtagraítear in Airteagal 252(1) den Chód Coiriúil a chinneadh, go háirithe an coincheap ‘idirbheart baincéireachta’ atá ann.
29
Chuige sin, míníonn an chúirt a rinne an tarchur, sa chéad áit, i gcomhréir le litríocht dhlíthiúil na Bulgáire agus cleachtas chúirteanna na Bulgáire, go soiléirítear ciall na ngnéithe sin, sa dlí náisiúnta, le dlíthe lasmuigh de raon feidhme an dlí choiriúil, inter alia leis an Dlí maidir le hinstitiúidí creidmheasa, lena rialaítear gníomhaíochtaí banc agus lena sainítear coincheapa amhail ‘banc’, ‘idirbheart baincéireachta’, ‘gníomhaíocht bhaincéireachta’ agus ‘creidmheas baincéireachta’. Thairis sin, is léir ón ordú tarchuir go bhfuil an Dlí sin, inter alia, le forálacha Threoir 2013/36 a chur chun feidhme.
30
Maidir le brí an choincheapa ‘gníomhaíocht bhaincéireachta’, tugtar le fios leis an dlí sin gurb ionann an ghníomhaíocht sin, le haghaidh institiúid creidmheasa, agus taiscí nó cistí inaisíoctha eile a ghlacadh ón bpobal agus creidmheasanna nó maoiniú eile a dheonú ar chuntas na hinstitiúide sin agus ar a priacal féin. Dá bhrí sin, dar leis an gcúirt sin, tá sainmhíniú an choincheapa sin i gcomhréir leis an sainmhíniú i bpointe 1 d’Airteagal 4(1) de Rialachán Uimh. 575/2013.
31
Sa dara háit, dearbhaíonn an chúirt sin, faoi Airteagal 252(1) den Chód Coiriúil, arna léamh i gcomhar le hAirteagal 13(1) den Dlí maidir le hinstitiúidí creidmheasa, gurb ionann aon ghníomhaíocht bhaincéireachta a dhéanamh, inter alia creidmheasanna baincéireachta a dheonú, gan formheas trí údarú arna eisiúint ag BNB, agus cion coiriúil.
32
Sa tríú háit, tugann an chúirt sin dá haire, i roinnt dá cinntí le déanaí, gur soiléiríodh an coincheap ‘idirbheart baincéireachta’, de réir bhrí Airteagal 252(1) den Chód Coiriúil. Mar sin, leis na cinntí sin, cinneadh nach féidir an gníomh iasachtaí úsmhara a dheonú, ar bhonn tráchtála, ó chistí nach dtagann ó thaiscí arna nglacadh ón bpobal a shainiú mar idirbheart den sórt sin. Sna cásanna as ar eascair na cinntí sin, éigiontaíodh na cúisithe ar an bhforas nach raibh an fhoráil sin infheidhme ach i leith gníomhaíochtaí baincéireachta i leith a leithéid ar foráladh do scéim chun formheas trí údarú a dheonú.
33
Sa cheathrú háit, dearbhaíonn an chúirt a rinne an tarchur gurb ionann deonú creidmheasanna le cistí nach n‑eascraíonn as an ngníomhaíocht arb ionann í agus taiscí nó cistí inaisíoctha eile a ghlacadh ón bpobal agus idirbheart airgeadais i leith a leithéid a fhoráiltear le hAirteagal 3a(1) den Dlí maidir le hinstitiúidí creidmheasa do scéim clárúcháin, ní scéim údarúcháin. Ní hionann an ghníomhaíocht sin a dhéanamh ar bhonn tráchtála gan clárú den sórt sin agus cion coiriúil.
34
Cuireann an chúirt sin amhras ar leith in iúl, áfach, maidir leis an mbrí bheacht ar cheart a thabhairt don sainmhíniú ar ‘institiúidí creidmheasa’ i bpointe 1 d’Airteagal 4(1) de Rialachán Uimh. 575/2013. Dá bhrí sin, tá amhras uirthi cé acu an gciallaíonn úsáid an chónaisc ‘agus’ sa sainmhíniú sin, lena nasctar an ghníomhaíocht arb ionann í agus taiscí nó cistí inaisíoctha eile a ghlacadh ón bpobal leis an ngníomhaíocht arb ionann í agus creidmheasanna a dheonú, nach n‑eisíonn institiúid den sórt sin iasachtaí ach le cistí arna nglacadh ón bpobal agus nach féidir léi iasachtaí a dheonú freisin le cistí arna bhfáil ó fhoinsí eile, amhail táillí arna mbailiú nó ús. Eascraíonn an t‑amhras sin freisin as an toirmeasc sainráite, arna leagan amach in Airteagal 9(1) de Threoir 2013/36, ar dhaoine nó gnóthais seachas institiúidí creidmheasa taiscí nó cistí inaisíoctha eile a ghlacadh ón bpobal, agus ón bhfíoras go dtagraíonn pointí 1 agus 2 d’Iarscríbhinn I a ghabhann leis an Treoir sin don dá ghníomhaíocht ar leith lena mbaineann.
35
In éineacht leis sin, measann an chúirt sin go bhfuil soiléiriú uaithi maidir le conas an sainmhíniú ar an téarma ‘údarú’ i bpointe 42 d’Airteagal 4(1) de Rialachán Uimh. 575/2013 a léiriú. Tagraíonn an téarma sin don doiciméad lena ndeonaítear an ceart an ghníomhaíocht dá bhforáiltear sa Rialachán sin agus i dTreoir 2013/36 a dhéanamh. Go sonrach, tá an chúirt sin éiginnte cé acu, trí thagairt a dhéanamh do ‘ionstraim [...] i bhfoirm ar bith [...] ar ar deonaíodh an ceart an gnó a dhéanamh’, an gcumhdaítear leis an sainmhíniú sin formheas arna dheonú trí údarú, dá bhforáiltear sa dlí náisiúnta maidir le hinstitiúidí creidmheasa, agus formheas arna fháil trí chlárú, arb é sin an scéim chun údarú a dheonú dá bhforáiltear sa dlí náisiúnta maidir le hinstitiúidí creidmheasa.
36
Sna himthosca sin, chinn an Varhoven kasatsionen sad (an Chúirt Uachtarach um Achomharc Deiridh) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘(1)
An gcaithfear an sainmhíniú ar institiúid creidmheasa in Airteagal 4(1)(1) de [Rialachán Uimh. 575/2013] a léiriú sa chaoi nach mór creidmheas a dheonú go heisiach ó chístí a fuarthas ón bpobal mar thaiscí nó cistí inaisíoctha eile nó an bhféadfadh institiúid creidmheasa creidmheas a dheonú ó chístí ó fhoinsí eile freisin?
(2)
Conas ba chóir ábhar “ionstraim[e] [...] i bhfoirm ar bith [...] ar ar deonaíodh an ceart an gnó a dhéanamh” de réir bhrí Airteagal 4(1)(42) de [Rialachán Uimh. 575/2013] a léiriú, agus an gcuimsíonn sé an scéim údarúcháin trí cheadúnas agus an scéim údarúcháin trí chlárúchán araon le haghaidh na n‑oibríochtaí creidmheasa?’
Nós imeachta os comhair na Cúirte Breithiúnais
37
D’iarr an chúirt a rinne an tarchur go ndéileálfar leis an tarchur chun réamhrialú seo de bhun an nós imeachta práinne um réamhrialú dá bhforáiltear in Airteagal 107 de Rialacha Nós Imeachta na Cúirte Breithiúnais. Mar thaca lena hiarraidh, dearbhaíonn an chúirt sin go bhfuil an cás os a comhair práinneach ós rud é gur tharla na fíorais a chuirtear i leith BG in 2016 agus go bhfuil riosca ann go sárófaí an ceart chun triail chóir a fháil le fad na bpríomhimeachtaí.
38
An 14 Iúil 2022, chinn Chéad Dlísheomra na Cúirte, ar thogra ón mBreitheamh-Rapóirtéir agus i ndiaidh an tAbhcóide Ginearálta a éisteacht, nach raibh aon ghá an iarraidh sin a dheonú ar an bhforas nár comhlíonadh an coinníoll a bhaineann le práinne arna leagan síos in Airteagal 107.
Dlínse na Cúirte Breithiúnais
39
Ba cheart a thabhairt faoi deara ag an tús nach dtagann na fíorais sna príomhimeachtaí faoi raon feidhme Rialachán Uimh. 575/2013, a bhfuil a léiriú ina ábhar don iarraidh ar réamhrialú.
40
De réir cásdlí socair, tá dlínse ag an gCúirt, áfach, chun réamhrialú a thabhairt ar cheisteanna a bhaineann le forálacha de dhlí an Aontais i gcásanna, fiú mura dtagann fíorais an cháis sna príomhimeachtaí go díreach faoi réimse chur i bhfeidhm dhlí an Aontais, go ndearnadh forálacha de dhlí an Aontais infheidhme leis an dlí náisiúnta mar gheall ar thagairt arna déanamh ag an dlí sin d’ábhar na bhforálacha sin (breithiúnas an 7 Samhain 2018, C agus A, C‑257/17, EU:C:2018:876, mír 31 agus an cásdlí dá dtagraítear).
41
In imthosca den sórt sin, is léir go bhfuil sé chun leas an Aontais Eorpaigh, d’fhonn teacht roimh dhifríochtaí léirithe sa thodhchaí, go léireofaí na forálacha a bhaintear ó dhlí an Aontais go haonfhoirmeach (breithiúnas an 7 Samhain 2018, C agus A, C‑257/17, EU:C:2018:876, mír 32 agus an cásdlí dá dtagraítear).
42
Dá bhrí sin, tá léiriú ag an gCúirt ar fhorálacha de dhlí an Aontais i gcásanna nach dtagann faoi raon feidhme na bhforálacha sin de dhíth i gcás go ndearnadh forálacha den sórt sin infheidhme go díreach agus gan choinníoll i leith cásanna den sórt sin leis an dlí náisiúnta, d’fhonn áirithiú go gcaitear leis na cásanna sin agus cásanna a thagann laistigh de raon feidhme na bhforálacha sin ar an mbealach céanna (breithiúnais an 7 Samhain 2018, C agus A, C‑257/17, EU:C:2018:876, mír 33, agus an 10 Meán Fómhair 2020, Tax-Fin‑Lex, C‑367/19, EU:C:2020:685, mír 21 agus an cásdlí dá dtagraítear).
43
Chuige sin, ba cheart a choinneáil i gcuimhne freisin nach mór do na gnéithe sonracha lena gceadaítear a bhunú go ndearnadh na forálacha de dhlí an Aontais infheidhme leis an dlí náisiúnta go díreach agus gan choinníoll a bheith soiléir ón ordú tarchuir (féach, chuige sin, breithiúnas an 27 Aibreán 2023, Banca A (An Treoir maidir le cumasc a chur i bhfeidhm i gcás náisiúnta), C‑827/21, EU:C:2023:355, mír 46 agus an cásdlí dá dtagraítear).
44
Sa chás seo, leag an chúirt a rinne an tarchur amach, le dlínse eisiach chun an dlí náisiúnta a léiriú faoi chreat an chórais um chomhar breithiúnach a chumhdaítear in Airteagal 267 CFAE (breithiúnas an 7 Samhain 2018, C agus A, C‑257/17, EU:C:2018:876, mír 34 agus an cásdlí dá dtagraítear), na cúiseanna a bhfuil amhras uirthi maidir le léiriú Rialachán Uimh. 575/2013, chomh maith leis an nasc idir an Rialachán sin agus forálacha an dlí náisiúnta atá faoi cheist sna príomhimeachtaí. Is léir dá bhrí sin ó na hábhair shonracha san ordú tarchuir nach mór don chúirt sin brath ar na sainmhínithe sa Rialachán sin d’fhonn rialú a thabhairt ar shubstaint na n‑imeachtaí sin.
45
Sna himthosca sin, ní mór cinneadh go ndearna dlí na Bulgáire na sainmhínithe sin infheidhme go díreach agus gan choinníoll i leith cásanna amhail an cás faoi cheist sna príomhimeachtaí agus gur léir dá bhrí sin go bhfuil sé chun leas an Aontais Eorpaigh go dtabharfaidh an Chúirt rialú ar an iarraidh ar réamhrialú.
Breithniú ar na ceisteanna a tharchuirtear le haghaidh réamhrialú
An chéad cheist
46
Mar réamhphointe, ba cheart a chur in iúl gur leasaíodh pointe 1 d’Airteagal 4(1) de Rialachán Uimh. 575/2013, dá dtagraíodh sa chéad cheist agus ina bhfuil sainmhíniú ar an gcoincheap ‘institiúid creidmheasa’, le Rialacháin 2019/2033.
47
Roimh an leasú sin, cumhdaíodh leis an gcoincheap sin ‘gnóthas a bhfuil sé de ghnó aige taiscí nó cistí inaisíoctha eile a fháil ón bpobal agus creidmheasanna a dheonú dá chuntas féin’.
48
Ón leasú sin ar aghaidh, meastar ‘institiúid creidmheasa’ mar ghnóthas arb ionann a ghnó agus ceann amháin nó roinnt de na gníomhaíochtaí dá dtagraítear i bpointe 1(a) agus (b) d’Airteagal 4(1) de Rialachán Uimh. 575/2013 arna leasú.
49
Is ionann na gníomhaíochtaí sin, faoi phointe 1(a) d’Airteagal 4(1), agus ‘taiscí nó cistí inaisíoctha eile a ghlacadh ón bpobal agus creidmheasanna a dheonú dá chuntas féin’ agus, faoi phointe 1(b) d’Airteagal 4(1), ‘aon cheann de na gníomhaíochtaí dá dtagraítear i bpointí (3) agus (6) de Roinn A d’Iarscríbhinn I a ghabhann le Treoir [2014/65]’ a dhéanamh, faoi réir coinníollacha áirithe.
50
Sa chás seo, ba cheart a thabhairt faoi deara, sa chéad áit, de réir na mínithe arna dtabhairt ag an gcúirt a rinne an tarchur, go bhfuil an sainmhíniú ar an gcoincheap ‘institiúid creidmheasa’, de réir bhrí phointe 1 d’Airteagal 4(1) de Rialachán Uimh. 575/2013, ábhartha chun an fhoráil choiriúil ar bhonn a leithéid a cúisíodh BG a léiriú.
51
Sa dara háit, baineann an ciontú sin le fíorais a tharla idir Aibreán 2016 agus Meán Fómhair 2017, is é sin, roimh theacht i bhfeidhm an leasaithe ar phointe 1 d’Airteagal 4(1) den Rialachán sin ag Rialachán 2019/2033.
52
Ní féidir an tionchar a bhféadfadh a bheith ag an leasú sin a chur as an áireamh, áfach, i bhfianaise an phrionsabail um chur i bhfeidhm an dlí choiriúil níos trócairí. Cé nach dtugtar le tuiscint leis na doiciméid os comhair na Cúirte an bealach ina bhfuil an prionsabal sin cumhdaithe i ndlí na Bulgáire, is fíor go fóill é, in aon chás, go ráthaítear an prionsabal le hAirteagal 7(1) den Choinbhinsiún Eorpach chun Cearta an Duine agus Saoirsí Bunúsacha a Chosaint, arna shíniú sa Róimh an 4 Samhain 1950 (féach, chuige sin, ECtHR, 17 Meán Fómhair 2009, Scoppola v. An Iodáil (Uimh. 2), CE:ECHR:2009:0917JUD001024903, § 109), ina bhfuil Poblacht na Bulgáire ina páirtí.
53
Sna himthosca sin, d’fhonn an chéad cheist a fhreagairt, ní mór an leasú arna dhéanamh ar phointe 1 d’Airteagal 4(1) de Rialachán Uimh. 575/2013 le Rialachán 2019/2033 a chur san áireamh.
54
Ar deireadh, agus faoi réir na seiceálacha atá faoin gcúirt a rinne an tarchur a dhéanamh, is cosúil nach ndearna BG aon cheann de na gníomhaíochtaí dá dtagraítear i bpointe 1(b) d’Airteagal 4(1) de Rialachán Uimh. 575/2013 arna leasú.
55
Mar sin, ní mór a mheas, lena céad cheist, go bhfiafraíonn an chúirt a rinne an tarchur, go bunúsach, cé acu an gcaithfear pointe 1(a) d’Airteagal 4(1) de Rialachán Uimh. 575/2013 arna leasú a léiriú sa chaoi nach dtagann gnóthas faoin gcoincheap ‘institiúid creidmheasa’, de réir bhrí phointe 1 d’Airteagal 4(1), ach amháin i gcás gurb ionann a ghníomhaíochtaí agus creidmheasanna a dheonú le cistí a thagann ó thaiscí nó cistí inaisíoctha eile arna bhfáil ón bpobal, taobh amuigh de chistí ó fhoinsí eile.
56
Chuige sin, ní mór a thabhairt chun cuimhne, de réir cásdlí socair, go gceanglaítear le léiriú forála de dhlí an Aontais go gcuirfear ní hamháin a foclaíocht san áireamh, ach freisin an comhthéacs ina bhfuil sí, agus cuspóirí agus críoch an ghnímh dá bhfuil sí mar pháirt. D’fhéadfadh stair reachtach forála de dhlí an Aontais gnéithe a nochtadh freisin atá ábhartha i leith a léirithe (breithiúnas an 16 Márta 2023, Towercast, C‑449/21, EU:C:2023:207, mír 31 agus an cásdlí dá dtagraítear).
57
Maidir le foclaíocht phointe 1(a) d’Airteagal 4(1) de Rialachán Uimh. 575/2013 arna leasú, ba cheart a thabhairt faoi deara go bhfuil dhá ghné ann, eadhon, sa chéad áit, ‘taiscí nó cistí inaisíoctha eile a ghlacadh ón bpobal’ agus, sa dara háit, ‘creidmheasanna a dheonú dá chuntas féin’. Thairis sin, tá an dá ghné sin nasctha leis an gcónasc ‘agus’.
58
Ní mór a bhaint de thátal uaidh sin nach dtagann gnóthas nach ndéanann aon ghníomhaíocht dá dtagraítear i bpointe 1(b) d’Airteagal 4(1) den Rialachán sin faoin gcoincheap ‘institiúid creidmheasa’, de réir bhrí phointe 1 d’Airteagal 4(1), ach amháin más ionann a ghníomhaíocht, go carnach, agus taiscí agus cistí inaisíoctha eile a fháil ón bpobal agus creidmheasanna a dheonú dá chuntas féin.
59
In éineacht leis sin, cé nach n‑eisiatar gur féidir creidmheasanna a dheonú ó chistí a thagann ó fhoinsí seachas taiscí nó cistí inaisíoctha eile arna bhfáil ón bpobal, mar riail ghinearálta, tá nasc ann go riachtanach idir taiscí a fháil agus creidmheasanna a dheonú.
60
Cinntítear an méid sin le cuspóir phointe 1(a) d’Airteagal 4(1) de Rialachán Uimh. 575/2013 arna leasú, arb ionann sin agus sainmhíniú feidhmiúil a thabhairt ar an gcoincheap ‘institiúid creidmheasa’.
61
Tá bunús na forála sin sa chéad eangaigh d’Airteagal 1 den Chéad Treoir 77/780/CEE ón gComhairle an 12 Nollaig 1977 maidir le comhordú dlíthe, rialachán agus forálacha riaracháin a bhaineann le dul i mbun an ghnó a ghabhann le foras creidmheasa agus leanúint den ghnó sin (IO 1977 L 322, lch. 30).
62
Is léir ó stair reachtach na forála sin go bhfuil sainmhíniú an choincheapa ‘institiúid creidmheasa’ bunaithe ar an bhfeidhm a chuirtear i gcrích, inter alia, ag bainc a bhaineann le hairgeadais i ngeilleagair náisiúnta, a bhfuil sé de thasc riachtanach acu bheith mar nasc idir sábháil agus infheistíocht, is é sin le rá airgead a fháil agus iasachtaí a dheonú (togra le haghaidh Treoir ón gComhairle maidir le comhordú dlíthe, rialachán agus forálacha riaracháin a bhaineann le dul i mbun an ghnó a ghabhann le foras creidmheasa agus leanúint den ghnó sin (COM (74)2010 final, lch. 6)).
63
Is léir ón méid sin go dtagann gnóthas nach dtógann taiscí nó cistí inaisíoctha eile ón bpobal agus nach ndeonaíonn dá bhrí sin ach creidmheasanna ó chistí a thagann ó fhoinsí eile lasmuigh den choincheap ‘institiúid creidmheasa’, de réir bhrí phointe 1(a) d’Airteagal 4(1) de Rialachán Uimh. 575/2013 arna leasú.
64
Ní chuirtear an chonclúid sin ó bhail leis an bhfíoras, i ndiaidh Rialachán Uimh. 575/2013 a leasú le Rialachán 2019/2033, go dtagraíonn pointe 1 d’Airteagal 4(1) anois do ghnóthas arb é a ghnó ‘aon cheann de na [gníomhaíochtaí]’ seo a leanas’.
65
Staon reachtas an Aontais, tráth an leasaithe sin, ón gníomhaíocht, i bpointe 1(a) d’Airteagal 4(1) den Rialachán sin, arb ionann í agus taiscí nó cistí inaisíoctha eile a fháil ón bpobal a dhícheangal ón gníomhaíocht arb ionann í agus creidmheasanna a dheonú, agus dheimhnigh sé leis sin nach mór an dá ghníomhaíocht sin a thuiscint mar iomlán a chruthú. In éineacht leis sin, murab ionann agus pointe 1(a), tagraíonn pointe 1(b) den Airteagal sin do ‘aon cheann de na gníomhaíochtaí’ dá dtagraítear i bpointí 3 agus 6 de Roinn A d’Iarscríbhinn I a ghabhann le Treoir 2014/65.
66
Thairis sin, maidir le hamhras na cúirte a rinne an tarchur i leith Airteagal 9(1) de Threoir 2013/36 agus Iarscríbhinn I a ghabhann léi, ní mór a thabhairt faoi deara, sa chéad áit, go leagtar amach le hAirteagal 9(1) an toirmeasc sainráite ar dhaoine nó gnóthais nach institiúidí creidmheasa iad de bheith ag fáil taiscí nó cistí inaisíoctha eile ón bpobal, gan tagairt a dhéanamh freisin don ghníomhaíocht arb ionann í agus creidmheasanna a dheonú, agus, sa dara háit, go sainaithníonn pointí 1 agus 2 d’Iarscríbhinn I fáil taiscí agus deonú cistí go leithleach. Níl aon tionchar aige sin, áfach, ar an léiriú ar an gcoincheap ‘institiúid creidmheasa’, de réir bhrí Rialachán Uimh. 575/2013.
67
I bhfianaise an mhéid thuas, is é an freagra ar an gcéad cheist nach mór pointe 1(a) d’Airteagal 4(1) de Rialachán Uimh. 575/2013 arna leasú a léiriú sa chaoi nach dtagann gnóthas faoin gcoincheap ‘institiúid creidmheasa’ de réir bhrí phointe 1 d’Airteagal 4(1) ach amháin i gcás inarb ionann a ghníomhaíocht, go carnach, agus taiscí nó cistí inaisíoctha eile a fháil ón bpobal agus creidmheasanna a dheonú dá chuntas féin, agus go sonraítear go bhfuil na taiscí sin nó cistí eile a fhaightear ón bpobal ceaptha chun creidmheasanna a dheonú, cé nach bhfuil sé as an áireamh go bhféadfaí creidmheas a dheonú as cistí a thagann ó fhoinsí eile freisin.
An dara ceist
68
Lena dara ceist, fiafraíonn an chúirt a rinne an tarchur, go bunúsach, cé acu an gcaithfear an coincheap ‘údarú’, de réir bhrí phointe 42 d’Airteagal 4(1) de Rialachán Uimh. 575/2013, a léiriú sa chaoi go gcuimsítear leis scéim clárúcháin lena dtugtar formheas le haghaidh oibríochtaí creidmheasa.
69
Mar réamhphointe, is gá comhthéacs na ceiste a mheas.
70
Dá bhrí sin, sa chéad áit, faoin bhforáil choiriúil atá faoi cheist sna príomhimeachtaí, eadhon Airteagal 252(1) den Chód Coiriúil, inter alia, féadfar pionós a ghearradh ar ‘aon duine a dhéanann, gan an t‑údarú is gá, ar bhonn tráchtála, idirbhearta baincéireachta, árachais nó airgeadais eile’. De réir na míniúchán arna soláthar ag an gcúirt a rinne an tarchur, níl an fhoráil sin infheidhme ach i leith gníomhaíochtaí a bhfuil foráil déanta do scéim chun formheas a dheonú i bhfoirm údarú ina leith.
71
Sa dara háit, de réir na míniúchán sin, is ionann deonú creidmheasanna le cistí nach dtagann ón ngníomhaíocht arb ionann í agus taiscí nó cistí inaisíoctha a fháil ón bpobal, mura idirbheart baincéireachta é, agus ar a laghad idirbheart airgeadais i leith a leithéid a fhorálann an dlí náisiúnta do scéim clárúcháin, ní scéim údarúcháin, sa chaoi nach ionann gníomhaíocht den sórt sin a dhéanamh, gan chlárú, ar bhonn tráchtála agus cion coiriúil.
72
Is cosúil go measann an chúirt a rinne an tarchur go bhfuil an léiriú ar an gcoincheap ‘údarú’, de réir bhrí Rialachán Uimh. 575/2013, ábhartha chun an coincheap ‘údarú’ de réir bhrí Airteagal 252(1) den Chód Coiriúil a léiriú, a mhéid, ar bhonn léiriú leathan, dá dtiocfadh scéim clárúcháin faoi na coincheapa sin freisin, go mbeadh gá idirbhearta airgeadais a dhéanamh, amhail gnáthidirbhearta iasachta, gan chlárúcháin a mheas mar theacht faoi raon feidhme an chiona choiriúil dá bhforáiltear san fhoráil sin.
73
Chuige sin, ba cheart a thabhairt faoi deara, mar a d’aithin an Coimisiún Eorpach, nach mór an coincheap ‘údarú’, de réir bhrí phointe 42 d’Airteagal 4(1) de Rialachán Uimh. 575/2013 a thuiscint i gcomhthéacs an Rialacháin sin, lena n‑áirítear Treoir 2013/36.
74
Rialaítear leis an Treoir sin, i gCaibidil III di, na ceanglais ghinearálta le haghaidh rochtain ar ghníomhaíocht institiúidí creidmheasa. Go háirithe, foráiltear le hAirteagal 8(1) den Treoir sin go bhfuil na Ballstáit le ceangal ar institiúidí creidmheasa go bhfaighidh siad údarú sula dtosaíonn siad a ngníomhaíochtaí.
75
I gcodarsnacht leis sin, maidir le hinstitiúidí airgeadais, lena n‑áirítear, i gcomhréir leis an sainmhíniú i bpointe 26 d’Airteagal 4(1) de Rialachán Uimh. 575/2013, gnóthais seachas institiúidí creidmheasa a bhfuil sé mar phríomhghníomhaíocht (amháin nó inter alia) acu iasachtaí a dheonú, ní leagtar síos le Treoir 2013/36, i dTeideal V de, ach na forálacha a bhaineann leis an tsaoirse bunaíochta agus an tsaoirse chun seirbhísí a sholáthar.
76
Is léir ón méid sin nach rialaítear na coinníollacha chun údarú a fháil mar institiúid creidmheasa, de réir bhrí Rialachán Uimh. 575/2013, ach ar leibhéal náisiúnta amháin, sa chaoi, maidir leis an rialacha mionsonraithe le haghaidh údarú den sórt sin, go bhfuil raon feidhme an choincheapa ‘údarú’, de réir bhrí an Rialacháin sin, neamhábhartha i leith na bpríomhimeachtaí.
77
Sna himthosca sin, níl aon ghá an dara ceist a fhreagairt.
Costais
78
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Séú Dlísheomra) mar seo a leanas:
Maidir le hAirteagal 4(1)(1)(a) de Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013, maidir le ceanglais stuamachta i gcomhair institiúidí creidmheasa agus lena leasaítear Rialachán (AE) Uimh. 648/2012, arna leasú le Rialachán (AE) 2019/2033 ó Pharlaimint na hEorpa agus ón gComhairle an 27 Samhain 2019,
ní mór léiriú a dhéanamh mar seo a leanas:
ní thagann cuideachta faoi choincheap 'institiúid creidmheasa' de réir bhrí Airteagal 4(1)(1) ach amháin i gcás ina bhfuil a gníomhaíocht comhdhéanta, go carnach, de éarlaisí nó cistí inaisíoctha eile a fháil ón bpobal agus creidmheasanna a dheonú dá cuntas féin, agus ina shonraítear go bhfuil na taiscí sin nó cistí eile a fhaightear ón bpobal ceaptha chun creidmheasanna a dheonú, cé nach bhfuil sé as an áireamh go bhféadfaí creidmheas a dheonú as cistí a thagann ó fhoinsí eile freisin.
[Sínithe]
(
*1
)	Teanga an cháis: an Bhulgáiris.